정조 4년
庚子八月初十日未時。上御宣政殿。文臣製述科次入侍時。領府事鄭弘淳。兵曹判書李衍祥。行副司直金魯鎭。兵曹參議申大升。大司成李敬養。吏曹參議鄭志儉。行副司直宋鍈。都承旨蔡弘履。右承旨徐有防。假注書徐美修。記事官金廷龍文采五。以次進伏訖。上曰。大臣金吾諸堂。亦爲入侍。賤臣。承命出偕入。領議政金尙喆。左議政徐命善。右議政李徽之。判義禁蔡濟恭。同義禁鄭昌聖洪檢李聖圭。左副承旨朴祐源。記事官金載瓚。以次進伏。上曰。假都事。持柱翼家搜探文書入侍。賤臣。承命出。與金爔偕入。上曰。金吾諸堂。披閱文書。試官則先爲考券。好矣。卿等知表解題乎。弘淳曰。似是宋孝宗時矣。上曰。彼閤門列坐者。誰也。有防曰。似是三司。請對矣。上曰。使之入侍。賤臣承命出。與掌令李鼎運。校理權以綱。副校理金宇鎭。正言任希遠。修撰徐鼎修。副修撰李時秀。右副承旨南柱老。偕入進伏。上曰。柱翼譜中。量海則初不書伏法。且其凡例末之傅會以四時太極者。誠亦怪底矣。予有商量。雖靳持於設鞫。而至於族譜事。似不可無盤問之擧。其門長誰也。彼禁堂知之乎。檢曰。臣則只爲同姓而已。元無相通之事。故亦不知其門長之爲誰矣。上曰。京兆郞發牌。洪哥門長。使之考帳籍以奏。賤臣。承命出傳。還入。上曰。刑曹堂上入侍。出榻敎上曰。試券之論表多少。如何。弘淳曰。表多於論矣。考券訖。上命諸承旨拆封曰。題則好矣。而表券之能知解題者鮮矣。弘履曰。限後二人。何以爲之乎。上曰。限後則何罪之有。勿論。可也。有防曰。又有晩到不入庭者二人云矣。上曰。此則捧傳旨。弘淳等諸試官退出。上曰。秋堂如已來待。使之入侍。賤臣承命出。與刑曹判書李性源。參議李崇祜。偕入進伏。上曰。彼三司。何爲請對。鼎運以綱宇鎭希遠鼎修時秀等。以所懷奏曰。洪柱翼之逆節已露。急於請討。臣等相率請對矣。柱翼。卵育於賊禧之家。出沒於量能之間。丙丁以來。已是漏網之物。而渠之所修族譜中。諸賊之職名別號。偃然書之。且其跋文中。世變犯人等語。極其凶慘。諸賊。卽亘萬古所無之凶逆。苟有一分秉彝之心。孰不沬血飮泣。而曰世變曰犯人云者。究厥心腸。窮凶情節。綻露無餘。此而不嚴加懲討。其可曰國有常憲乎。臣等謂洪柱翼。嚴鞫得情。斷不可已也。上曰。依爲之。以綱宇鎭鼎修時秀等曰。以洪柱翼事。論啓請勘之際。宜請設鞫嚴問。而臺臣。誤以嚴鞫得情仰奏。掌令李鼎運。罷職。何如。上曰。生疎之致。不允。鼎運希遠等曰。臣等無所肖似。本不合於淸朝耳目之任。而沐浴義重。冒沒承膺。以洪柱翼懲討事。相率請對。而及其擬律之際。所當以嚴鞫仰請。而誤達以嚴覈。雖卽更陳。得蒙允可。而致有儒臣譴罷之請。柱翼之負犯。何等至重。三司之請討。何等至嚴。而奏達之際。有此昏謬顚錯之失。臣等何敢一刻晏然於臺次乎。請命遞斥臣等之職。上曰。勿辭。亦勿退待。上曰。三司則得請。先退。可也。鼎運等退出。上命讀柱翼草供。命大臣進看。祐源讀奏曰。庚子八月初九日推考次。罪人洪柱翼。年五十五。口招白等傳旨是白沙餘良。前持平姜忱所懷內。矣身爲禧賊所卵育。衣之食之。晝夜居停兺不喩。以族譜事。矣身擔當修整。印布於逆變旣出之後。而其所記錄。萬萬凶慘。跋文下語。尤非人臣所敢出諸口者是遣。矣身又與翼賊。有切姻之誼。而稱以講學。在京則晝宵出入於能賊之門。在鄕則密勿往來於量翼之家。其所聞見。不出於危逼儲位。動搖國本。而及當量賊之獄。矣身同堂。皆出逆招。至於就捕。且當矣。弟就拿之日。逃走山寺。先從間途上京。以至倖逭是如爲有置。矣身之與禧賊。族雖疎遠。情同父子。居止於禧家。衣食於禧家。此固擧世之所共知。而雖以族譜事言之。設施者矣身。主張者矣身。亦擧世所共知是去乙。凡例之中。稱以書伏法之類。而只書洪倫。不書述簡輩。倫卽前朝逆臣。矣身所謂筆法。何獨嚴於前朝之逆。而反忽於今日之逆是旀。澹窩。卽賊禧之號。或曰極稱余言爲是。或曰亦以愚見爲是處。則刀擦澹字。右邊改以潛字。其餘則直以澹窩。依舊仍置。譽己之句則恐或彰著。改澹以潛。閒漫之處則未忘熟處。不改前號。心術所在。明若觀火是旀。啓能趾述纘簡。卽千古所未有之惡逆。而於啓能。則書曰杖死。不曰斃而曰死者。何樣筆法是旀。於趾述纘簡。則不去職名。何許意見。至於孝任。雖千剮萬磔。猶不足以少洩神人之憤。而乃敢以貞夫人碧珍李氏書錄。矣身亦今日臣子。雖目見其書。所當髮豎膽寒。今乃親錄而廣布者。此必矣身。不以孝任爲妖逆而然。是可忍也。就不可忍也。至於弘烈商輅之凶。而竝存職名。亦何心腸是旀。以附記言之。此是矣身所作之文。而或曰大喪出。世變層生。逆獄屢起。內外派。多犯惡逆之科。或曰粧成分布。在於事變之後。或曰犯人名字云。丙丁諸賊。何等凶逆。而曰以世變層生。曰以事變之後。曰以惡逆之科者。其不滿於天誅。左袒於凶徒。的然難掩是遣。其中犯人云云。勘斷凶逆之際。用此二字。見於何書。矣身雖曰刊印於丙申之春。以附記中所云事變之後四字觀之。其書之斷手於諸逆伏法之後者。不言可知兺不喩。末端不書年月與作文人姓名。尤是陰譎之甚者。以此以彼。節節叵測是遣。矣身之稱以講學。綢繆出沒於啓能量翼三凶之門者。積有年所。無人不知。則動搖國本。危逼儲位之凶謀祕計。其敢曰不知不聞乎。逃走山寺。間道上京。在矣身猶是薄物細故。凡此窮凶諸節。旣皆綻露於矣身文字之間。到此地頭。雖欲掩諱。其可得乎。嚴問口招。事體自別。隱諱除良。一一從實直告。亦推問敎是臥乎在亦。矣身旣有家舍。豈有居接。衣食於他家之理是白乎旀。族譜事段。積年經營。丙申春。始爲印出。至于夏間印得四五卷。而六月逆變始出。犯逆誅死之類。入於已印之卷是如乎。活字之規。一印之後。更無改印之道。已印之書。更無變通是白遣。艱辛印出之書。又難廢棄。他家譜例。族譜旣成之後。或有犯逆誅死之人。無盡棄其譜之例。取其中墨其名而著其罪而已。此亦不得不依用他譜之例。旣各墨削其名。又別爲刻籤於紙頭。以表其罪名。至於洪倫事。舊譜刪去。故諸議以爲。惡逆之類。不必拔去。入於譜中。著其犯逆之由。尤爲嚴截。相議添入洪倫。此是舊譜之所無。而添錄於新譜者。故不過記此曲折於凡例之中。使覽者。知其古無今有之故是白遣。澹窩事段。旣已追削之後。仍書別號。極涉未安。或以潛字改之。而凡例中則改之。原板中。或有不能盡改是白遣。啓能事段。杖斃杖死。無甚異同。斃字則劃數多故。追後刻籤之時。難於刻得於小片。以死字刻出。豈有他意是白乎旀。趾述纘簡。不去職名事段。此在已印出之後故。旣墨其名。又刻紙頭。自當知其爲惡逆。故職名則不爲削之是白乎旀。孝任事段。以貞夫人入錄者。已在丙申春印出之時。及其伏法之後。其凶逆實古今之所未有。故別爲墨削於註錄之中是白遣。弘烈商輅。竝存職名事段。商輅名字之上。亦有刻籤以著其罪。弘烈則。許多文字之中。或未能點檢標識是白遣。附記事段。矣身於此一段。聖問之下。直欲卽地滅死而不可得也。此不過下語之際。辭未別白之致。矣身爲今日臣子。何敢有一毫不滿而然哉。犯人云云事段。卽指犯逆之類。此亦不過一時偶下之字。見於何書。有何指的之處乎。且此小記。追後記其逆變顚末。名字追改之由。追後印出。以附卷末者。故與他跋文之例不同。年月名字之不爲載錄。此固文體之不得不然者是白遣。斷手事段。雖在九月。逆變前已印之書。不得廢棄。如右所陳是白遣。稱以講學事段。能賊嘗詆斥矣身之師。無所顧忌。矣身痛其無禮。與之相絶。不通慶弔者。已爲十年。此則世所共知是白遣。量賊則。以同宗之故。始有數面之分。而京鄕隔遠。不相見面者。亦已十年。翼賊則。元無知之事。講學綢繆。初無可論。至於動搖國本。危逼儲位之凶謀祕計。此何等凶逆。而矣身。與彼三凶。或相絶十年之前。或阻隔於十年之間。或全不相識。此等凶謀之聞知。尤無可論是白遣。間道上京事段。矣身。本以京居之人。其時初無下鄕之事。間道上京四字。今始初聞。不知所以仰對是白如乎。矣身地處。異於他人。平日向國之誠。有倍於人。而事君無狀。至速對吏之擧。嚴問之下。情狀飛越。不能一一詳暴。不忠之罪。固無所逃。傳旨問目內辭緣。惶恐遲晩。向前罪人洪柱翼。亦以前持平姜忱所懷內辭意。反復究問。則所謂族譜之擔當主張。渠亦不能自掩。而諸條發明。語塞辭窘。不可取信兺不喩。附記之出於渠手。直爲自服。而末端之不書年月姓名。諉之以與他跋文有異。故不爲書塡云者。奸腸譎態。尤萬萬絶痛是白如乎。大抵附記中。或曰世變層生。或曰事變之後。或犯人二字。決非爲人臣者。所可道者。而今乃肆然刊印。廣布他家者。若有一分北面之心。安敢乃爾。卽此一事。爲渠斷案。所當嚴訊取服是白乎矣。不爲具格。只自臣府。循例開坐。有非嚴懲討重獄體之道。何以爲之。讀訖。上仍命書判付曰。洪柱翼事。其心所在。可謂路人所知。大抵渠輩之仇視國家久矣。國家早破渠輩胸臆。御極以後。多被誅竄。作主之慾。旣未若意浹洽。擅弄之心。又不如意充副。重以盤根蔕固之徒。所漏網於丙丁者。非姻親卽知舊也。雖或拘攣事勢。牽掣左右。猶不敢肆行手段。彰逞口氣。而顧其中則率皆憤恚不滿。惟於腔腸之間。每不免如有物存焉者。㶁㶁衝亘。決之不得。大槪似此頭腦不拔之故。自致隨處透露。果然近日。有柱翼事出。而益知天道之不可誣也。然柱翼。特一渠輩影子之影子。不有骨子。安有影子。予之姑靳設鞫之請者。意亦在是。爲先同謀諸人。卽爲嚴覈得情爲旀。雖以本事言之。自有載籍以來。亂逆何限。而豈有若渠家族黨。作謀造計者乎。始則譸張訛言。誑惑人心。沮戲大計。動搖國本。中焉試興文之匕。埋占房之蠱。末乃陰圖擧兵。潛售篡弑。此皆渠之族祖逆能。族叔逆趾逆述逆纘逆量逆履逆信。族弟逆簡逆吉逆範逆格。與夫渠之族母孝任。切姻輅賊弘賊澤賊等。所迭相發謀。而未克遂者是置。渠若有一分秉彝之天。固當滅絶之不暇。而乃反潛藏爲之冤之之心。能量劇逆之刑斃未正法者。隱然歸之於枉犯瘐死。從又禧賊。則稱號推詡。逆任則具爵特書。其次諸逆之伏法杖斃者。一不貶削。以至附記之文。而句語尤極凶悖。昨供專事游辭。殆無着落。更以此意。發問目。其設心用意之事。一一推問以聞爲良如敎。書訖。上曰。其文書中。有何可觀乎。濟恭等曰。別無可觀而只有一小紙。頗殊常矣。上命祐源讀奏。至李進士觀源。金參判龜柱宅等語。上曰。此一節。亦怪駭凶悖矣。以此添問目。禁堂。出去開坐。濟恭等曰。只臣等數三人。循例開坐。非但事面之如何。其在重獄體之道。亦有關後弊之慮矣。上曰。今番則。施威嚴問。如有可得端緖之端。卽爲請對以稟。可也。仍命祐源書傳敎曰。罪人洪柱翼。若不直招。爲先施威嚴問。濟恭曰。然則其供辭。何以爲之乎。上曰。以草供。堅封踏印。送于政院。可也。仍命退。諸臣先退。上命有防。書北伯鄭昌順疏批。都憲李𡊠疏批。諫長金夏材疏批。承史將退。上命有防進前曰。此等事。大關後弊矣。俄者合啓時。奏以俄請嚴鞫云。而見此書入者。則改嚴以設。顯有刀擦痕。甚可怪也。如有簡通而改之則已。如其未也。當該承旨及注書。査稟。可也。承史退出。